Сан Аман је учествовао у неколико ратних експедиција као Велики Мајстор. Предводио је војне акције у Наблусу, Јерихону, Џерашу где је постигао значајне победе са Темпларима. Једна од најзначајних је победа у бици која се одиграла у близини данашњег Рамла у Израелу против Саладина. У марту 1179. Сан Аман је учествовао у изградњи тврђаве на Јаковљевом газу, та тврђава је нарушила претходно постигнуто примирје између Саладина и Балдуина IV којим је та територија проглашена неутралном зоном и служила је за прелазак трговаца. Саладин је понудио новац Сан Аману у замену за уништење тврђаве али је велики мајстор то одбио. Приликом једног обиласка спорне територије, августа исте године, Темплари су упали у заседу Саладинове војске, битка која је уследила за последицу је имала заробљавање Сан Амана и рањавање краља Балдуина IV. Неколико дана касније Саладинове снаге су срушиле зид тврђаве и нанеле тежак пораз Темпларима који су тамо остали стационирани убивши 800 витезова док су 700 заробили. Сан Аман је умро у једном од Саладинових затвора током 1180. Његово ослобађање је предлагано у замену за неке Саладинове рођаке али преговори су дошли сувише касно по великог мајстора. На челу реда наследио га је Арно де Торож.